કપડાં કે શૂઝની ખરીદી તો બધા કરતા હોય છે કે બહાર જમવા તો બધા જતા હોય છે પરંતુ સ્ટેટસ કોન્શિયસ લોકો જ્યાં જવાથી પોતાનું સ્ટેટસ ઊંચું ગણાતું હોય એવી જગ્યાએ ભાવની માથાકૂટમાં પડ્યા વિના પણ પહોંચે છે. અત્યારે ભલભલા બેકાર પાસે પણ કાર હોય છે એટલે કારથી એવું કોઇ સ્ટેટસ નથી આવતું. તેને બદલે લોકો ‘‘અમારું તો આખું ફેમેલી ‘ફ્યુઅલ એન્ડ મોર’માંથી જ પેટ્રોલ ભરાવે છે ’ એવું ગર્વભેર કહી શકે એવું માર્કેટિંગ કરી અમુક પેટ્રોલપંપોને સ્ટેટસ સિમ્બોલ બનાવી દેવા જોઇએ. આ પેટ્રોલ પંપોને સેન્ટ્રલી એસી બનાવી દેવાય, તેમાં સ્વાગત માટે ફાઇવ સ્ટાર હોટલ જેવો રિસેપ્શન સ્ટાફ હોય, ત્યાં કાર પર પોતું પણ અસ્સલ ઓર્ગેનિક કોટનનાં કપડાંથી મરાતું હોય તો લગ્ન સમારંભોમાં સન્નારીઓ પણ કહી શકે, ‘‘અમે ઘરેથી વહેલા નીકળી ગયા હતા પણ આ બાજુ ‘ફ્લેર’નો કોઇ પંપ નથી એટલે જરા દૂર પુરાવીને આવ્યા. તમારા ભાઇ કહે, ગમે તેટલું મોડું થાય પણ પેટ્રોલ તો ‘ફ્લેર’નું જ પુરાવવાનું.’’